Author: administrator
Last saved by: koki
Company: Abyss

B. Osobitná časť

K § 1 
Ustanovuje sa predmet úpravy návrhu zákona o obchodovaní s emisnými kvótami. Predmetom úpravy je schéma obchodovania s emisnými kvótami skleníkových plynov, systém obchodovania s emisnými kvótami znečisťujúcich látok (skleníkové plyny nie sú v našej legislatíve definované ako „znečisťujúce látky“, preto bolo potrebné rozlíšiť medzi týmito dvomi predmetmi obchodovania), práva a povinnosti prevádzkovateľov prevádzok a ostatných účastníkov a úlohy orgánov štátnej správy v schéme obchodovania a systéme obchodovania.
K § 2
Upravuje základné pojmy ako kvóta, prevod kvóty, skleníkové plyny, znečisťujúce látky, emisia, prevádzka, účastník schémy obchodovania a systému obchodovania, prevádzkovateľ lietadla, verejnosť, tona ekvivalentu oxidu uhličitého, jednotka priznaného množstva, jednotka certifikovaného zníženia  a jednotka zníženia emisií vrátane ich skratiek, historické emisie z leteckej prevádzky a kvóty z leteckej dopravy a definícia určujúca čo je započítavanie emisií z leteckej dopravy. Definície pojmov vychádzajú z definícií uvedených v smerniciach Európskej únie upravujúcich oblasť obchodovania s emisnými kvótami. 
K § 3
Upravuje sa povinnosť vyžadovať povolenie na každé vypúšťanie skleníkových plynov alebo znečisťujúcich látok z prevádzky alebo jej časti.
 
K § 4
Ustanovuje sa obsah žiadosti o povolenie emitovať skleníkové plyny (odsek 1) a žiadosti o povolenie na vypúšťanie znečisťujúcich látok do ovzdušia (odsek 2). Súčasťou oboch žiadostí je návrh postupu alebo schválený postup zisťovania množstva emisií, podľa ktorých sa bude po uplynutí určeného obdobia bilancovať množstvo emisií voči množstvu kvót. Bilancia skleníkových plynov sa určuje od roku 2005, vzhľadom na nadobudnutie účinnosti Kjótskeho protokolu, alebo od uvedenia prevádzky do činnosti, podľa toho, čo nastalo neskôr. Dôvodom požadovania  príloh podľa ods. 1 písm. i) a j) k žiadosti o povolenie na vypúšťanie skleníkových plynov je zamedzenie špekulatívnym žiadostiam o pridelenie kvót len na základe platného povolenia na vypúšťanie skleníkových plynov a bez existencie fungujúcej prevádzky. Toto neplatí pre spoločnosti, ktoré budú v schéme od r. 2013 z dôvodu rozšírenia. V nadväznosti na systém prideľovania kvót skleníkových plynov v § 9 sa v odseku 3 sa upravuje povinnosť prevádzkovateľa prevádzky, ktorý chce byť dobrovoľným účastníkom schémy obchodovania, podať žiadosť o povolenie na vypúšťanie skleníkových plynov do ovzdušia najneskôr tri mesiace pred požadovaným zaradením do schémy obchodovania. 
 
K § 5
Ustanovujú sa podmienky a obsah vydania povolenia v súlade so smernicou č. 2009/29/ES. Podstatné sú najmä požiadavky na uvedenie metodiky a frekvencie zisťovania množstva emisií (monitorovací plán) a podávanie správ o emisiách. Súčasťou povolenia je za podmienok špecifikovaných v ods. 2 písm. e) záväzok odovzdávať každoročne emisné kvóty iné ako letecké kvóty. 
 
K § 6
 
Ustanovuje sa povinnosť prevádzkovateľovi oznámiť úradu každú pripravovanú zmenu, ktorá môže byť dôvodom pre aktualizáciu povolenia. Práva a povinnosti prevádzkovateľa určené v povolení prechádzajú aj na jeho právneho nástupcu. Súčasne sa obvodnému úradu ustanovuje kompetencia konať z vlastného podnetu pri zmene podmienok na vydanie povolenia alebo pri vyradení účastníka zo schémy alebo systému obchodovania.  
 
K § 7
 
Vymedzujú sa účastníci schémy obchodovania alebo systému obchodovania. Okrem povinných účastníkov a dobrovoľných účastníkov (prevádzkovatelia zdrojov, emitujúcich skleníkové plyny alebo znečisťujúce látky) môže byť účastníkom schémy obchodovania alebo systému obchodovania aj každá iná osoba, ktorá má záujem obchodovať s kvótami. Musí však podať žiadosť ministerstvu o zapísanie do registra. V odseku 5 sú ustanovené náležitosti žiadosti na zapísanie žiadateľa do registra, vrátane požiadavky na uvedenie rodného čísla. Táto požiadavka vyplýva zo skutočnosti, že vlastníctvo kvót je vlastníctvom majetku a v takom prípade nie je v rozpore s ustanoveniami zákona 428/2002 Z.z. o ochrane osobných údajov. V odsekoch 6 a 7 sú ustanovené termíny, v ktorých správca registra zapisuje účastníkov schémy obchodovania do registra kvót. V odseku 8 sa ustanovuje správcovi registra povinnosť viesť evidenciu na účely dane z emisných kvót a ministerstvo sa splnomocňuej vydať vykonávací predpis ustanovujúci spôsob vedenia a rozsah evidencie. V odseku 9 sa upravuje, že náklady na zriadenie a vedenie účtu kvót v registri znáša účastník schémy obchodovania alebo systému obchodovania a platí správcovi registra poplatky podľa aktuálneho sadzobníka poplatkov vydaného správcom registra.
 
K § 8
V § 8 sa upravuje sa spôsob a podmienky pre vypracovanie a schvaľovanie plánov pre skleníkové plyny, na základe ktorých sa budú prideľovať kvóty skleníkových plynov pre povinných účastníkov schémy obchodovania a dobrovoľných účastníkov schémy obchodovania. Objektívnosť a transparentnosť plánov zabezpečuje aj ustanovený proces ich prípravy, ktorý sa uskutočňuje za možnej účasti verejnosti a ostatných účastníkov schémy obchodovania. Po pripomienkovaní plánov sa musí uskutočniť aj ich verejné prerokovanie. Plán pre účastníkov schémy obchodovania prevádzkujúcich prevádzky podľa § 32 ods. 1 písm. a) podlieha aj posúdeniu Európskou komisiou. Ustanovujú sa povinnosť ministerstva oznamovať vydaný plán Európskej komisii a ostatným členským štátom Európskej únie.
 
K § 9
 
Upravuje sa systém prideľovania kvót skleníkových plynov ministerstvom podľa platných   plánov pre skleníkové plyny a systém pre nových účastníkov schémy obchodovania.              Z dôvodu reálnej potreby kvót pre firmy, sa poradie prideľovania kvót navrhuje uskutočniť podľa začatia reálnej prevádzky a nie od začatia konania na vydanie povolenia na vypúšťanie skleníkových plynov. V odseku 9 sa upravujú podmienky obchodovania ministerstva s priznanými jednotkami a kvótami na dražbách a použitie príjmov z predaja. 
 
K § 10
 
Upravujú sa  podmienky používania jednotiek certifikovaného zníženia emisií (CER) a jednotiek zníženia emisií (ERU) vytvorených z projektových aktivít v schéme obchodovania. Projektové aktivity, na ktorých sa zúčastňuje investor alebo prijímateľ zo Slovenskej republiky, schvaľuje pred ich realizáciou ministerstvo. Ustanovuje sa, ktoré projekty sa nepovažujú za projektové aktivity. Súčasne sa upravuje aj obmedzenia užívania  uvedených emisných jednotiek aj v tom smere, že pri realizácii taxatívne vymedzených projektových aktivít v odseku 3 sa jednotky nevydávajú. Upravuje sa režim vrátenia kvót do registra pre dobrovoľných účastníkoch schémy obchodovania a pre prevádzkovateľov lietadiel. Taktiež sa určuje, že jednotky CER a ERU nemôžu byť generované z projektov a činností, na ktoré sa vzťahuje schéma obchodovania, pretože týmto činnostiam sú pridelené EUA kvóty.
 
K § 11 až 15
 
Upravuje sa spôsob stanovenia množstva kvót pre leteckú dopravu, spôsob obchodovania s kvótami pre leteckú dopravu a použitia výnosu z predaja týchto kvót, spôsob prideľovania kvót prevádzkovateľom leteckej dopravy a tvorby rezervy pre určitých prevádzkovateľov leteckej dopravy a spôsob schvaľovania plánov monitorovania prevádzkovateľov leteckej dopravy. 
 
K § 16
Definuje obchodovateľné obdobie s kvótami znečisťujúcich látok (systém obchodovania), ktoré trvá jeden kalendárny rok. Národné emisné stropy a celkové množstvo kvót znečisťujúcich látok určuje ministerstvo všeobecne záväzným právnym predpisom, ktorý vydá najneskôr tri mesiace pred začiatkom roka, na ktorý sú kvóty určené. Určuje sa, z čoho sa vychádza pri prideľovaní kvót a kedy sa zakazuje prevod kvót.
 
K § 17
 
Ministerstvo pre zabezpečenie presnej evidencie vydávania, prideľovania, držby, prevodu a zrušenia kvót vytvorí a prostredníctvom správcu registra spravuje register, ktorý musí byť trvale prístupný verejnosti. V odseku 2  a 3  sa ustanovuje sa systém zápisu kvót do registra. Podrobnosti o spôsobe vedenia registra upravuje príloha XVI nariadenia Komisie (ES) č. 2216/2004.
 
K § 18
 
Určujú sa podmienky prevodu, odovzdanie a zrušenie kvót pridelených na dané obchodovateľné obdobie, termín ich prenášania medzi účastníkmi systému obchodovania a spôsob ich zaevidovania v registri. Ustanovuje sa, že kvóty skleníkových plynov vydané príslušným orgánom iného členského štátu Európskej únie alebo štátu z prílohy B Kjótskeho protokolu sú rovnocenné kvótam vydaným ministerstvom. Ustanovujú sa podmienky pre zrušenie kvót správcom registra a dobrovoľné zrušenie držiteľom. Obmedzuje sa použitie kvót prevádzkovateľom ako predmetu záložného práva a  nepeňažného vkladu do základného imania kapitálových spoločností.
 
K § 19
 
Ustanovujú sa povinnosti prevádzkovateľa prevádzky, ktorý je povinným účastníkom schémy obchodovania a  prevádzkovateľa lietadla predložiť obvodnému úradu, resp. ministerstvu,  správu o emisiách skleníkových plynov k termínu 1. marec, z dôvodu vylúčenia zablokovania účtu účastníka schémy obchodovania medzi 1.4. – 30.4.  Zavádza zákaz uskutočňovania ďalšieho prenosu kvót, pokiaľ správa nebude overená ako správna. Ustanovuje sa povinnosť odovzdať kvóty skleníkových plynov. Zároveň sa zavádza povinnosť zasielať správu o emisiách skleníkových plynov a správu o overení správy o emisiách skleníkových plynov v elektronickej forme ministerstvu z dôvodu potreby vypracovania ročnej správy pre Komisiu.
 
K § 20
 
Ustanovuje sa postup v prípade pochybností o správnosti emisnej správy, pričom  sa do procesu zapája obvodný úrad životného prostredia a Slovenská inšpekcia životného prostredia. 
 
K § 21 
 
Upravuje sa platnosť kvót v zmysle legislatívy Európskej Únie v oblasti obchodovania s emisnými kvótami.
 
K § 22
 
Ustanovuje sa inštitút oprávneného overovateľa správ o emisiách skleníkových plynov a údajov podľa § 32 ods. 7 zákona a požiadavky, ktoré musia fyzické osoby spĺňať pre získanie oprávnenia na overovanie správ. V ods. 8 sa ustanovuje obmedzenie činnosti overovateľa v tom smere, že nemôže overovať správy o emisiách skleníkových plynov predkladané  prevádzkovateľmi prevádzok, ktorí sú povinnými účastníkmi schémy obchodovania a prevádzkovateľmi lietadiel a s ktorými je personálne, ekonomicky alebo inak zmluvne prepojený.
 
K § 23
 
Ustanovujú sa orgány štátnej správy pre obchodovanie s emisiami, ktorými sú Ministerstvo životného prostredia Slovenskej republiky, krajské úrady životného prostredia a obvodné úrady životného prostredia.
 
K § 24
 
Vo veciach obchodovania s kvótami a vo vzťahu k Európskym spoločenstvám notifikačným orgánom vo veciach obchodovania s kvótami skleníkových plynov je ústredným orgánom štátnej správy Ministerstvo životného prostredia Slovenskej republiky, ktoré vykonáva aj hlavný štátny dozor. V odseku 1 má ministerstvo zverené aj ďalšie kompetencie potrebné na zabezpečenie implementácie tohto zákona a na zabezpečenie splnenia informačnej povinnosti vyplývajúcej z legislatívy Európskej únie vo vzťahu k Európskej komisii. Ministerstvo je súčasne ustanovené za  „zodpovedný orgán“, ktorý zodpovedá a spravuje register kvót. Upresňuje sa  spôsob možného predaja kvót ministerstvom, ktoré môže kvóty predať na dražbe kvót. Odseky 2 a 3 sú splnomocňovacie ustanovenia, na vydanie vykonávacích predpisov k tomuto zákonu. 

 
K § 25
 
Obvodný úrad životného prostredia a krajský úrad životného prostredia ako druhostupňový orgán rozhodujú vo veci vydávania, aktualizácii, zmeny a zrušenia povolenia prevádzky, vo veci pridelenia kvót znečisťujúcich látok povinným účastníkom systému obchodovania a uloženia pokút za správne delikty. Obvodný úrad životného prostredia rozhoduje aj o pridelení kvót znečisťujúcich látok povinným účastníkom systému obchodovania a v odseku 2 má zverené aj ďalšie kompetencie za účelom implementácie zákona 
 
K § 26
 
V rozsahu a za podmienok  určených  v tomto ustanovení sa ukladajú za porušenie povinností podľa tohto zákona pokuty (za osobitných podmienok ustanovených v ods. 8 aj uloženie zákazu prevádzky). O pokute rozhoduje v prípade prevádzkovateľa lietadla ministerstvo, inak obvodný úrad životného prostredia. Pokuty sú príjmom Enviromentálneho fondu. Podľa ods. 6 má ministerstvo povinnosť zverejňovať na svojej internetovej stránke prevádzkovateľov, ktorí porušia požiadavku na odovzdanie adekvátneho množstva kvót podľa § 19 ods. 1 písm. b) a ods. 4 zákona. Odseky 8 a 9 sú transpozíciou smernice č. 2008/101/ES, podľa ktorej sa ustanovuje možnosť sankcie vo forme uloženie zákazu prevádzky v  prípade, že si prevádzkovateľ lietadla nesplnil povinnosti podľa tohto zákona a ak sa ich splnenie nepodarilo zabezpečiť ani uložením pokuty,  pričom o tejto sankcii rozhoduje Európska komisia na základe žiadosti ministerstva. Náležitosti obsahu žiadosti sú uvedené v odseku 9. 
 
K § 27
 
Údaje špecifikované v ods. 1 tohto ustanovenia má ministerstvo povinnosť  sprístupňovať na svojej internetovej stránke. Rovnakú povinnosť má aj správca registra vo vzťahu k správam o emisiách skleníkových plynov. 
 
K § 28
 
Pre konania podľa tohto zákona sa určuje všeobecná platnosť správneho poriadku a súčasne sa ustanovujú výnimky, na ktoré konania sa všeobecný predpis o správnom konaní nevzťahuje. Zo správneho konania sa vylučuje postup pri stanovení množstva kvót a ich pridelení pre leteckú dopravu a účastníkom schémy obchodovania podľa § 9, pri rozhodovaní ministerstva v rámci jeho kompetencie uvedenej § 24 ods. 1 písm. d) e) a k) a pri rozhodovaní obvodného úradu pri vydávaní potvrdenia o správnosti správy o emisiách skleníkových plynov podľa § 19 ods. 1 písm. a) zákona.    
 
K § 29
 
Ustanovuje sa vzťah zákona k ustanoveniam zákona č. 136/2010 Z.z. o službách na vnútornom trhu a o zmene a doplnení niektorých zákonov  vo vzťahu k inštitútu oprávneného overovateľa. 

 

 K § 30
 
Upravuje sa povinnosť ministerstva podávať každoročne do 30. júna správu Európskej komisii vo veciach obchodovania s kvótami skleníkových plynov, jej náležitosti a termín zaslania. 
 
K § 31
 
V tomto ustanovení sa odkazuje na transpozičnú prílohu. 
 
K § 32 až 34 
 
V prechodných ustanoveniach sa v odsekoch 1 a 2 určuje časový harmonogram zaradenia prevádzok do schémy obchodovania a systému obchodovania prostredníctvom získania povolenia pre jednotlivé prevádzky podľa druhu a rozsahu činnosti a povinnosti podať žiadosť o povolenie   (v prípade prevádzkovateľa lietadla žiadosť o schválenie monitorovacieho plánu) v termínoch určených v odseku 3. V odseku 4 sa upravuje vzťah predchádzajúcej právnej úpravy k vymedzeným úpravám v oblasti obchodovania s kvótami znečisťujúcich látok. Ustanovenie povinností prevádzkovateľov a ministerstva podľa § 32 ods. 5 vyplýva zo smernice 2008/101/ES. V odsekoch 5 až 9 sa ustanovujú povinnosti prevádzkovateľov prevádzok podľa tabuľky A a B prílohy č. 1 zaslať ministerstvu údaje pre účely stanovenia celkového množstva kvót v Európskom spoločenstve a pre účely výpočtu individuálneho bezodplatného pridelenia. Ministerstvu sa v odseku 8 ukladá povinnosť zaslať Komisii stanovené údaje. .  V prechodných ustanoveniach sa v § 33 ustanovujú podmienky, kedy Slovenská  republika prestáva byť riadiacim štátom. V § 34 sa ustanovuje ukončenie platnosti povolení na vypúšťanie skleníkových plynov vydaných pre povinných účastníkov nad rámec práva Európskej únie v súvislosti s vypustením Tabuľky B v prílohe č. 1 a jej nahradením novou Tabuľkou B.
 
K § 35
 
Zrušovacie ustanovenie. Zrušuje čl. I zákona č. 152/2004 Z.z. o obchodovaní s emisnými kvótami a o zmene a doplnení niektorých zákonov v znení neskorších predpisov.
 
K § 36
 
Ustanovuje sa účinnosť zákona.

K prílohám zákona
 
V prílohe č.1 je uvedený zoznam priemyselných činností v členení na jednotlivé kategórie, vrátane výkonových hraníc prevádzok, ktoré povinne spadajú pod režim tohto zákona. Zdroje v tabuľke A – schéma obchodovania s emisiami skleníkových plynov v rámci Európskej únie – terajší povinní účastníci (oxid uhličitý), zdroje v tabuľke B – schéma obchodovania s emisiami skleníkových plynov v rámci Európskej únie – budúci povinní účastníci (nové priemyselné odvetvia) (oxid uhličitý, plnofluorované uhľovodíky, oxid dusný), tabuľka C – systém obchodovania so znečisťujúcimi látkami (zatiaľ len oxid siričitý) – doterajší systém kvót; tabuľka D – prevádzkovatelia leteckej dopravy (oxid uhličitý). Uvádzané prahové hodnoty sa vo všeobecnosti vzťahujú na projektované výrobné kapacity alebo iné výstupy. Ak prevádzkovateľ prevádzkuje niekoľko prevádzok na tom istom mieste, ktoré patria do kategórie prevádzok s rovnakým označením, výrobné kapacity alebo iné ukazovatele výstupov z týchto prevádzok sa sčítajú.
 
V prílohe č.2  je uvedený zoznam skleníkových plynov a zoznam znečisťujúcich látok.
 
V prílohe č.3 sú uvedené kritériá pre národné plány prideľovania kvót skleníkových plynov.
 
V prílohe č. 4 sú uvedené zásady monitorovania a podávania správ.
 
V prílohe č. 5 sú uvedené kritériá na overovanie správ. 
 
Príloha č. 6 je transpozičnou doložkou.